LATVIJAS REPUBLIKAS MINISTRU KABINETS

2015.gada Noteikumi Nr.

Rīgā (prot.Nr. )

**Studiju programmu licencēšanas noteikumi**

Izdoti saskaņā ar Augstskolu likuma 55.1panta trešo daļu,

55.2panta septīto daļu un Izglītības likuma 14.panta 11.punktu

**I. Vispārīgais jautājums**

1. Noteikumi nosaka:

1.1. studiju programmu licencēšanas kārtību;

1.2. kritērijus, pēc kuriem studiju programmu licencēšanas procesā vērtē studiju programmas;

1.3. kārtību, kādā izveidojama studiju programmu licencēšanas komisija (turpmāk – komisija), kas pieņem lēmumu par studiju programmu licencēšanu, par atteikumu licencēt studiju programmu vai lēmumu anulēt licenci studiju programmas īstenošanai (turpmāk – licence), kā arī tās tiesības un pienākumus;

1.4. licences paraugu.

**II. Galvenās studiju programmu licencēšanā iesaistītās institūcijas, to pienākumi un tiesības**

2. Akadēmiskās informācijas centrs (turpmāk – centrs):

2.1. savas darbības nodrošināšanai izstrādā studiju programmu ārējās kvalitātes novērtēšanas metodikas un procedūras, kas atbilst Eiropas asociācijas kvalitātes nodrošināšanai augstākajā izglītībā (turpmāk – ENQA) izstrādātajiem standartiem un vadlīnijām kvalitātes nodrošināšanai Eiropas augstākās izglītības telpā;

2.2. izvirza studiju programmu novērtēšanas ekspertus (turpmāk – eksperti) novērtējuma veikšanai studiju programmu licencēšanas gadījumos;

2.3. organizē ekspertu darbu, tajā skaitā, organizē ekspertu vizītes augstskolās, koledžās, to filiālēs un piedalās tajās;

2.4. izstrādā komisijas locekļu atlases kritērijus;

2.5. nodrošina studiju programmu licencēšanai nepieciešamās informācijas iegūšanu atbilstoši šo noteikumu prasībām;

2.6. nodrošina studiju programmu licencēšanas procesa dokumentēšanu un arhivēšanu;

2.7. organizē Augstākās izglītības kvalitātes nodrošināšanas padomes (turpmāk – kvalitātes nodrošināšanas padome) un komisijas sēdes, tajā skaitā, pieprasa un saņem ziņas no valsts reģistriem;

2.8. publicē centra oficiālajā mājaslapā informāciju par studiju programmu licencēšanu.;

2.9. sniedz informāciju un konsultācijas studiju programmu kvalitātes nodrošināšanas jautājumos;

2.10. piedalās starptautiskajās institūcijās un aktivitātēs augstākās izglītības kvalitātes nodrošināšanas jomā;

2.11. un veic citas ar augstākās izglītības kvalitātes pilnveidi un nodrošināšanu saistītas darbības.

3. Kvalitātes nodrošināšanas padome, kas izveidota saskaņā ar Ministru kabineta noteikumos par augstskolu, koledžu un studiju virzienu akreditāciju noteikto kārtību:

3.1. veic stratēģisku vadību un plānošanu studiju programmu licencēšanas organizēšanai centrā;

3.2. apstiprina komisijas locekļu atlases kritērijus;

3.3. apstiprina komisijas sastāvu, priekšsēdētāju un vietnieku;

3.4. apstiprina komisijas reglamentu.

4. Komisija sastāv no septiņiem locekļiem, kuriem kopumā ir pieredze:

4.1. augstākās izglītības kvalitātes novērtēšanā;

4.2. augstākās izglītības studiju procesa organizācijā;

4.3. Latvijas augstākās izglītības, zinātnes un kultūrpolitikas veidošanā un īstenošanā;

4.4. Eiropas augstākās izglītības telpas (Boloņas procesa) un citu starptautisko augstākās izglītības procesu veidošanā;

4.5. augstākās izglītības un darba tirgus sadarbības veicināšanā.

5. Komisijas priekšsēdētājs uz attiecīgo komisijas sēdi uzaicina nozaru ministriju pārstāvjus vai ministriju deleģētos ekspertus, ja komisijā izskata iesniegumu par tādas studiju programmas licencēšanu, kas atbilst nozarei, kura ir attiecīgās ministrijas kompetencē, un var uzaicināt nozaru ekspertus, kuriem ir padomdevēja tiesības, kā arī šo noteikumu 7.2.apakšpunktā minētās tiesības.

6. Komisija:

6.1. izskata augstskolas vai koledžas iesniegumu studiju programmas licencēšanai (turpmāk – iesniegums);

6.2. apstiprina divus studiju programmai atbilstošās nozares ekspertus studiju programmas izvērtēšanai;

6.3. var apstiprināt Latvijas Studentu apvienības pārstāvjus un vienu komisijas izvirzītu pārstāvi darbam novērotāja statusā (bez balsstiesībām), kuriem ir tiesības piedalīties studiju programmas izvērtēšanas darbā un sniegt par to viedokli komisijai;

6.4. pamatojoties uz iesniegumu un tam pievienotajiem dokumentiem, ekspertu kopīgo atzinumu, kā arī citu komisijas rīcībā esošo informāciju, pieņem lēmumu par studiju programmas licencēšanu vai par atteikumu licencēt studiju programmu;

6.5. pieņem lēmumu par licences anulēšanu;

6.6. lemj par izmaiņu izdarīšanu licencē, ja ir mainīts augstskolas vai koledžas nosaukums, studiju programmas nosaukums, kods, īstenošanas vieta, veids un forma, kā arī studiju programmas īstenošanas valoda.

7. Komisijas locekļiem ir tiesības:

7.1. pieprasīt no augstskolām vai koledžām un valsts institūcijām licencēšanai nepieciešamo informāciju;

7.2. apmeklēt augstskolu vai koledžu, lai iepazītos ar studiju programmai atbilstošo studiju un informatīvo bāzi (tai skaitā bibliotēku), kā arī finansiālo un materiāltehnisko bāzi.

**III. Studiju programmas licencēšanas kārtība**

 8. Lai saņemtu licenci, augstskola vai koledža iesniedz centrā iesniegumu studiju programmas licencēšanai.

 9. Ja augstskola vai koledža vēlas licencēt studiju programmu jaunā augstskolas vai koledžas studiju virzienā, pirms iesnieguma par studiju programmas licencēšanu iesniegšanas augstskola vai koledža iesniedz Izglītības un zinātnes ministrijā iesniegumu par jauna studiju virziena atvēršanu augstskolā vai koledžā.

 10. Iesniegumam par jauna studiju virziena atvēršanu pievieno šādu informāciju par augstskolas vai koledžas jauno studiju virzienu:

10.1. informāciju par studiju programmu izstrādes plānu, kādas studiju programmas augstskola vai koledža plāno licencēt, norādot, piešķiramo grādu un profesionālo kvalifikāciju, īstenošanas veidu, formu un valodu;

10.2. visu studiju virziena īstenošanā iesaistāmo mācībspēku sarakstu. Sarakstā norāda mācībspēku amatu, izglītību, zinātnisko, akadēmisko vai profesionālo grādu, profesionālo kvalifikāciju, īstenojamos studiju kursus un studiju moduļus, kā arī informāciju par to, vai mācībspēki ir ievēlēti akadēmiskajā amatā attiecīgajā augstskolā vai koledžā. Sarakstu paraksta visi tajā minētie mācībspēki. Ārvalstu mācībspēku dalību studiju programmā var ar parakstu apliecināt studiju programmas direktors, pievienojot dokumentus, kas apliecina viņu dalību studiju programmā;

10.3. studiju programmas īstenošanā iesaistāmo mācībspēku radošās un zinātniskās biogrāfijas (curriculum vitae Europass formātā) un katra studiju programmas īstenošanā iesaistāmā mācībspēka ar studiju programmu saistīto pēdējo sešu gadu zinātnisko publikāciju sarakstu recenzējamos izdevumos vai pētniecības vai mākslinieciskās jaunrades sasniegumu sarakstu;

10.4. informāciju par studiju virziena īstenošanai nepieciešamo materiāli tehnisko un finansiālo bāzi, informatīvajiem resursiem atbilstoši šo noteikumu 10.1.apakšpunktā minētajam studiju programmu izstrādes plānam;

10.5. informāciju par studiju virziena attīstīšanai veiktajām un plānotajām finansiālajām investīcijām;

10.6. informāciju par izveidoto un plānoto partnerību ar darba devēju uzņēmumiem un organizācijām, citām Latvijas un ārvalstu institūcijām, piemēram, augstskolām, koledžām un zinātniskajiem institūtiem studiju virziena īstenošanai;

10.7. augstskolas senāta vai koledžas padomes lēmumu par studiju virziena ieviešanu.

11. Izglītības un zinātnes ministrija pārbauda iesniegto dokumentu atbilstību šo noteikumu 10.punktā noteiktajam. Ja augstskola vai koledža nav iesniegusi visu nepieciešamo informāciju, Izglītības un zinātnes ministrija rakstiski pieprasa iesniegt trūkstošo informāciju.

12. Izglītības un zinātnes ministrija lūdz Ekonomikas ministriju, Pārresoru koordinācijas centru, Augstākās izglītības padomi, Latvijas Darba devēju konfederāciju un to ministriju, kuras kompetencei atbilst atveramais studiju virziens, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniegt viedokli par augstskolas vai koledžas jaunā studiju virziena atbilstību valsts attīstības prioritātēm. Izglītības un zinātnes ministrija, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniedz viedokli par augstskolas vai koledžas jaunā studiju virziena atbilstību valsts attīstības prioritātēm.

13. Izglītības un zinātnes ministrija iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam pievieno šo noteikumu 12.punktā minēto institūciju viedokļus.

 14. Iesniegumā norāda:

 14.1. augstskolas vai koledžas nosaukumu un augstskolas vai koledžas reģistrācijas apliecības numuru;

 14.2. augstskolas vai koledžas juridisko adresi, tālruņa numuru un elektroniskā pasta adresi;

 14.3. studiju programmas nosaukumu;

 14.4. studiju programmai atbilstošā studiju virziena nosaukumu;

 14.5. studiju programmas kodu saskaņā ar Latvijas izglītības klasifikāciju;

 14.6. studiju programmas apjomu, pilna laika studiju īstenošanas ilgumu, studiju veidu, formu, īpaši norādot tālmācību, un īstenošanas valodu;

 14.7. uzņemšanas prasības;

 14.8. iegūstamo grādu, piešķiramo profesionālo kvalifikāciju vai grādu un profesionālo kvalifikāciju nosaukumus;

 14.9. adresi, kur tiks īstenota studiju programma, norādot, vai studiju programmu īstenos augstskola, augstskolas filiāle, koledža vai koledžas filiāle;

 14.10. studiju programmas direktora vārdu, uzvārdu, kontaktinformāciju un tās personas vārdu, uzvārdu, amatu un kontaktinformāciju, kuru augstskola vai koledža pilnvarojusi kārtot ar licencēšanu saistītos jautājumus.

 15. Iesniegumam pievieno:

 15.1. studiju programmas raksturojumu, kurā iekļauj:

 15.1.1. studiju programmas studiju satura un īstenošanas aprakstu saskaņā ar Augstskolu likuma 55.panta pirmo daļu;

 15.1.2. studiju programmas atbilstību valsts akadēmiskās izglītības standartam vai profesionālās augstākās izglītības valsts standartam;

 15.1.3. informāciju par Augstskolu likuma 55.panta ceturtajā daļā minētās neatkarīgās studiju programmas ekspertīzes rezultātiem;

 15.1.4. studējošo prakses nolikumu, plānojumu un darba devēja nodomu līgumu par studējošo prakses nodrošināšanu, norādot prognozēto prakses vietu skaitu;

 15.1.5. visu studiju programmas īstenošanā iesaistāmo mācībspēku sarakstu. Sarakstā norāda mācībspēku amatu, izglītību, zinātnisko, akadēmisko vai profesionālo grādu, profesionālo kvalifikāciju, īstenojamos studiju kursus un studiju moduļus, kā arī informāciju par to, vai mācībspēki ir ievēlēti akadēmiskajā amatā attiecīgajā augstskolā vai koledžā. Sarakstu paraksta visi tajā minētie mācībspēki. Ārvalstu mācībspēku dalību studiju programmā ar parakstu var apliecināt studiju programmas direktors, pievienojot dokumentus, kas apstiprina viņu dalību studiju programmā;

 15.1.6. studiju programmas studiju satura, studiju rezultātu, struktūras un apjoma salīdzinājumu ar vismaz divām tāda paša līmeņa un tādai pašai nozarei atbilstošu Eiropas Savienības valstīs (izņemot Latvijas Republiku) atzītu augstskolu un koledžu studiju programmām, norādot studiju kursus vai studiju moduļus un to apjomu kredītpunktos;

 15.1.7. papildu informāciju, kas nepieciešama studiju programmas novērtēšanai atbilstoši šo noteikumu 24.punktā minētajiem vērtēšanas kritērijiem;

 15.2. augstskolas senāta vai koledžas padomes lēmumu par studiju programmas ieviešanu;

 15.3. studiju programmas īstenošanā iesaistīto mācībspēku radošās un zinātniskās biogrāfijas (curriculum vitae Europass formātā) un katra studiju programmas īstenošanā iesaistāmā mācībspēka ar studiju programmu saistīto pēdējo sešu gadu zinātnisko publikāciju sarakstu recenzējamos izdevumos vai pētniecības vai mākslinieciskās jaunrades sasniegumu sarakstu;

 15.4. studiju programmas īstenošanā iesaistīto mācībspēku parakstītu apliecinājumu par attiecīgo valodu prasmi atbilstoši Eiropas Valodas prasmes novērtējuma līmeņiem, ja studiju programmu vai tās daļu paredzēts īstenot svešvalodā;

 15.5. Augstākās izglītības padomes atzinumu Augstskolu likuma 55.panta otrajā daļā noteiktajā gadījumā (nav attiecināms uz studiju programmām, kuras tiek izstrādātas un īstenotas kopā ar citu akreditētu augstskolu vai koledžu Latvijā vai attiecīgas valsts atzītu augstskolu vai koledžu ārvalstī (turpmāk – kopīgā studiju programma));

 15.6. dokumentus, kas apliecina, ka augstskola vai koledža studējošajiem nodrošinās iespējas turpināt izglītības ieguvi citā studiju programmā vai citā augstskolā vai koledžā (līgums ar citu akreditētu augstskolu vai koledžu), ja studiju programmas īstenošana tiks pārtraukta, vai dokumentu, kas apliecina, ka augstskola vai koledža studējošajiem garantē zaudējumu kompensāciju, ja studiju programma augstskolas vai koledžas rīcības (darbības vai bezdarbības) dēļ netiek akreditēta vai licence tiek anulēta un studējošais nevēlas turpināt studijas citā studiju programmā;

 15.7. tās institūcijas viedokli, kas veic personu sertifikāciju reglamentēto profesiju jomā un kurā attiecīgā augstskola vai koledža īsteno studiju programmas;

 15.8. informāciju par absolventu nodarbinātības prognozēm atbilstoši iegūtajam grādam vai profesionālajai kvalifikācijai un darba devēju iesaisti studiju programmas izstrādē;

 15.9. informāciju par finanšu līdzekļiem, no kuriem paredzēts finansēt studiju programmas īstenošanu;

15.10. apliecinājumu, ka maksa par studiju programmas licencēšanu ir ieskaitīta centra bankas kontā.

 16. Iesniegumam par kopīgās studiju programmas licencēšanu papildus šo noteikumu 15.punktā minētajiem dokumentiem pievieno:

 16.1. informāciju par studiju programmas atbilstību Augstskolu likuma 55.1panta otrās un trešās daļas nosacījumiem;

 16.2. rakstisku vienošanos ar studiju programmas īstenošanā iesaistīto augstskolu vai koledžu par kopīgas studiju programmas izstrādi un īstenošanu.

 17. Studiju programmas licencēšanai nepieciešamos datus par augstskolu vai koledžu, kas ir iekļauti valsts un Izglītības un zinātnes ministrijas reģistros, centrs pieprasa un saņem no šiem reģistriem. Augstskola vai koledža var vērtēšanai neiesniegt šo noteikumu 15.punktā minētos dokumentus, ja tie ir iesniegti tā studiju virziena akreditācijas ietvaros, kuram atbilst attiecīgā studiju programma, un studiju virziens ir akreditēts.

 18. Iesniegumu un tam pievienotos dokumentus iesniedz papīra formā, pievienojot identisku iesnieguma elektronisko versiju elektroniskā datu nesējā, vai elektroniskā formā. Elektroniskā formā iesniegtu iesniegumu paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem.

 19. Centrs pēc iesnieguma saņemšanas pārbauda iesniegto dokumentu atbilstību šo noteikumu 15. un 16.punktā noteiktajam. Ja augstskola vai koledža nav iesniegusi visu nepieciešamo informāciju, centrs rakstiski lūdz augstskolu vai koledžu iesniegt trūkstošo informāciju, attiecīgi pagarinot lēmuma pieņemšanas termiņu saskaņā ar Administratīvā procesa likumā noteikto kārtību.

20. Ja augstskola iesniegusi licencēšanai doktora studiju programmu, centrs lūdz Latvijas Zinātnes padomi sniegt atzinumu par licencēšanai iesniegto doktora studiju programmu saskaņā ar Zinātniskās darbības likuma 16.panta 7.punktā noteikto.

 21. Iesniegumu atdod iesniedzējam šādos gadījumos:

 21.1. nav veikta samaksa par studiju programmas licencēšanu;

 21.2. nav iesniegta visa pieprasītā informācija atbilstoši šo noteikumu 19.punktā noteiktajam;

 21.3. dokumenti nav noformēti atbilstoši normatīvajos aktos noteiktajai dokumentu noformēšanas kārtībai.

 22. Divu darbdienu laikā pēc šo noteikumu 6.2.apakšpunktā minēto ekspertu apstiprināšanas centrs informē attiecīgo augstskolu vai koledžu par apstiprinātajiem ekspertiem. Augstskola vai koledža divu darbdienu laikā var izteikt noraidījumu apstiprinātajiem ekspertiem, iesniedzot motivētu rakstisku iesniegumu centrā, kurā izskaidro noraidījuma iemeslus katram noraidītajam ekspertam. Komisija izskata augstskolas vai koledžas iesniegumu. Ja komisija atzīst iesniegumu par pamatotu, centrs izvirza citus ekspertu kandidātus noraidīto aizvietošanai.

 23. Šo noteikumu 6.2.apakšpunktā minētie eksperti apmeklē augstskolu vai koledžu, izvērtē studiju programmu un sniedz kopīgu atzinumu centram saskaņā ar šo noteikumu 1.pielikumu. Eksperti, sagatavojot kopīgo atzinumu, savstarpēji vienojas par vērtējamo kritēriju novērtējumu. Ja ekspertu viedoklis par kādu no vērtējamajiem kritērijiem atšķiras, atšķirīgo viedokli norāda attiecīgajā kopīgā atzinuma sadaļā.

 24. Komisija izvērtē studiju programmu, ņemot vērā šādus kritērijus:

 24.1. studiju programma atbilst augstskolas vai koledžas studiju virzienam;

 24.2. iesniegtie dokumenti atbilst normatīvo aktu prasībām izglītības jomā (tai skaitā par reglamentētajām profesijām);

 24.3. akadēmiskā personāla kvalifikācija atbilst studiju programmas īstenošanas nosacījumiem un normatīvo aktu prasībām augstākās izglītības jomā;

 24.4. katram akadēmiskā personāla pārstāvim pēdējo sešu gadu laikā ir vismaz trīs publikācijas recenzējamos izdevumos, tai skaitā viena starptautiskā publikācija (ja nostrādāts īsāks laikposms, publikāciju skaits ir proporcionāls nostrādātajam laikam), vai mākslinieciskās jaunrades sasniegumi (piemēram, izstādes, filmas, teātra izrādes un koncertdarbība), vai piecu gadu praktiskā darba stāžs (izņemot studiju programmas īstenošanu) saskaņā ar Augstskolu likumu;

 24.5. akadēmiskā personāla svešvalodas prasmju līmenis atbilst vismaz B2 līmenim atbilstoši Eiropas Valodas prasmes novērtējuma līmeņiem, ja studiju programmu vai tās daļu paredzēts īstenot svešvalodā;

 24.6. doktora studiju programmas īstenošanā piedalās vismaz pieci zinātņu doktori studiju programmai atbilstošā vai radniecīgā zinātnes jomā, kuri ir ievēlēti attiecīgajā augstskolā un no kuriem vismaz trīs ir Latvijas Zinātnes padomes apstiprināti eksperti attiecīgajā nozarē;

 24.7. šo noteikumu 24.6.apakšpunktā minēto zinātņu doktoru zinātniskā un pedagoģiskā kvalifikācija atbilst normatīvajos aktos par profesora un asociētā profesora amata pretendenta zinātniskās un pedagoģiskās kvalifikācijas novērtēšanu noteiktajiem kritērijiem;

 24.8. studiju un informatīvā bāze (tai skaitā bibliotēka), kā arī finansiālā un materiāltehniskā bāze atbilst studiju programmas īstenošanas nosacījumiem;

 24.9. studiju programmas saturs un īstenošanas mehānisms izstrādāts atbilstoši normatīvajiem aktiem augstākās izglītības jomā;

 24.10. studiju programmas saturs atbilst studiju programmas mērķiem un uzdevumiem, kā arī definētiem studiju rezultātiem;

 24.11. studiju programmas saturs atbilst iegūstamajam grādam, grādam un profesionālajai kvalifikācijai vai profesionālajai kvalifikācijai;

 24.12. absolventiem būs nodarbinātības vai pašnodarbinātības iespējas atbilstoši iegūstamajam grādam vai profesionālajai kvalifikācijai;

 24.13. vismaz trīs attiecīgās nozares speciālisti (izņemot augstskolas vai koledžas akadēmisko personālu) tika iesaistīti studiju programmas izstrādē.

 25. Komisijas lēmumus centrs 10 darbdienu laikā nosūta augstskolai vai koledžai. Ja komisija pieņem lēmumu licencēt studiju programmu, centrs 10 darbdienu laikā no lēmuma pieņemšanas nosūta Izglītības un zinātnes ministrijai komisijas lēmuma kopiju un sagatavotu studiju programmas licenci (2.pielikums). Izglītības un zinātnes ministrija 10 darbdienu laikā pēc komisijas lēmuma un licences saņemšanas nosūta izglītības un zinātnes ministra parakstītu studiju programmas licenci centram. Izglītības un zinātnes ministra parakstīto studiju programmas licenci centrs izsniedz augstskolai vai koledžai, kā arī reģistrē to. Licence ir beztermiņa vai ir spēkā līdz tās anulēšanai Augstskolu likumā noteiktajos gadījumos.

 26. Komisija pieņem lēmumu par atteikumu izsniegt licenci studiju programmai Augstskolu likuma 55.2panta ceturtajā daļā noteiktajos gadījumos.

 27. Augstskolu likuma 55.2panta sestajā daļā noteiktajos gadījumos komisija var pieņemt lēmumu par licences anulēšanu studiju programmai.

 28. Lēmumu par studiju programmas licencēšanu, atteikumu licencēt studiju programmu vai licences anulēšanu komisija noformē administratīva akta veidā, un to paraksta komisijas locekļi, kuri piedalījās balsošanā.

 29. Lēmumu par studiju programmas licencēšanu, atteikumu licencēt studiju programmu vai licences anulēšanu var apstrīdēt centrā. Centra lēmumu var pārsūdzēt tiesā Administratīvā procesa likumā noteiktajā kārtībā.

 30. Studiju programmas licencēšanas izdevumus, tai skaitā šo noteikumu 6.2.apakšpunktā minēto ekspertu darba samaksu, sedz saskaņā ar Ministru kabineta apstiprinātu cenrādi no attiecīgās augstskolas vai koledžas līdzekļiem.

 31. Ja studiju programmās, kuras atbilst vēl neakreditētam studiju virzienam, ir mainījušās šo noteikumu 14.vai 16.punktā minētās ziņas, augstskola vai koledža 30 darbdienu laikā pēc izmaiņu veikšanas iesniedz attiecīgos dokumentus centrā.

**V. Noslēguma jautājumi**

 32. Atzīt par spēku zaudējušiem Ministru kabineta 2013.gada 25.aprīļa noteikumus Nr.230 “Studiju programmu licencēšanas noteikumi” (Latvijas Vēstnesis, 2013, 82.nr.).

 33. Šo noteikumu prasības attiecībā uz studiju programmu licencēšanu piemēro ar šo noteikumu spēkā stāšanās dienu. Ja iesniegums studiju programmu licencēšanai iesniegts līdz šo noteikumu spēkā stāšanās dienai, piemēro Ministru kabineta 2013.gada 25.aprīļa noteikumus Nr.230 “Studiju programmu licencēšanas noteikumi”, bet izsniedz šo noteikumu 2.pielikumā paredzēto licenci.

 34. Licence, kas ir izsniegta pirms šo noteikumu spēkā stāšanās, ir beztermiņa vai ir spēkā līdz tās anulēšanai Augstskolu likumā noteiktajos gadījumos.

Ministru prezidente Laimdota Straujuma

Izglītības un zinātnes ministre Mārīte Seile

Iesniedzēja:

Izglītības un zinātnes ministre Mārīte Seile

Vizē:

Valsts sekretāra vietniece –

Politikas iniciatīvu un attīstības

departamenta direktore,

valsts sekretāra pienākumu izpildītāja Līga Lejiņa

01.07.2015. 16:00

2592

L.Upīte, 67047816

Linda.Upite@izm.gov.lv